als_Latn dik_Latn sag_Latn
TIRANE-Organi i akuzës ka gjetur prova të tjera që implikojnë të dyshuarin si porositës të disa vrasjeve në qytetin e Vlorës, Andon Mëhillaj, në ekzekutimin e biznesmenit, Agron Çela në qytetin bregdetar.
Burime nga grupi hetimor bëjnë me dije se këto pamje filmike kanë qenë të sekuestruara nga grupi hetimor, por asgjë nuk dukej qartë, sepse pamjet ishin pak të turbullta.
Por pas rrëfimit të të dyshuarit si killer me pagesë, Julian Sinanaj, oficerët e policisë gjyqësore e kanë riparë edhe njëherë këtë video dhe kanë dalë në konkluzionin se në ato pamje shfaqej Andon Mëhillaj dhe Julian Sinanaj së bashku në vrasjen e biznesmenit nga Vlora, Agron Çela.
Sipas organit të akuzës, çdo gjë përputhet me rrëfimin që ka bërë Sinanaj para ekspertëve të grupit hetimor.
Në dëshminë e tij, 31-vjeçari ka pohuar se për vrasjen e biznesmenit Çela ka marrë porosi nga kushërinjtë Mëhillaj, por se asnjëherë nuk ka pyetur për porositësit e vërtetë të vrasjeve që ai duhej të kryente.
Sipas Sinanajt, për vrasjen e biznesmenit Çela, ai ka marrë shumën 35 mijë euro dhe se e ka filmuar skemën e vrasjes së tij.
Sipas grupit hetimor, i dyshuari si vrasës me pagesë është shprehur se bashkë me të në momentin e ekzekutimit ka qenë edhe një person tjetër, që pas rishikimit të pamjeve shihet qartë se Sinanaj atë ditë ka qenë me Andon Mëhillaj.
Sipas grupit hetimor, Sinanaj e ka pritur për disa orë me radhë që të futej në banesë biznesmeni i ndërtimit, Agron Çela dhe e ka ekzekutuar në momentin që ka qenë duke parkuar makinën.
31-vjeçari më herët kishte pohuar se për këtë vrasje ishte paguar nga kushërinjtë Mëhillaj, njëri prej të cilëve, Genis Mëhillaj, është në kërkim ende nga policia.
Ndërsa Andon Mëhillaj pas vetëdorëzimit në polici ka sqaruar se nuk ka dijeni për atentatet që ka kryer Sinanaj, fakt që bie në kundërshtim me provat që ka organi i akuzës.
Ndërkohë, mësohet se vetë 31-vjeçari Julian Sinanaj është shprehur se pas arrestimit të Mëhillajt, ndihet i kërcënuar.
“Kam frikë që të flas, ndihem i kërcënuar, tani që u arrestua Andon Mëhillaj. Ju duhet të më jepni garanci”, është shprehur Sinanaj.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn